05/03/2020 | Administración LocalMunicipal
Noia
Secretaría
Aprobación definitiva da Ordenanza municipal reguladora da limpeza de terreos e protección contra incendios forestais do Concello de Noia

ANUNCIO APROBACIÓN DEFINITIVA ORDENANZA MUNICIPAL REGULADORA DA LIMPEZA DE TERREOS E PROTECCIÓN CONTRA INCENDIOS FORESTAIS DO CONCELLO DE NOIA Faise público, de acordo ó establecido nos artigos 70.2. da Lei 7/1985, do 2 de abril, reguladora das bases de réximen local, e 196.1. do Real Decreto 2568/1986, do 28 de novembro, polo que se aproba o Regulamento de organización, funcionamento e réximen xurídico das entidades locais, que a Ordenanza municipal reguladora da limpeza de terreos e protección contra incendios forestais do Concello de Noia, foi aprobada definitivamente polo Pleno en sesión realizada o 27 de febreiro de 2020. Asemade, publícase o texto íntegro desta ordenanza, que non entrará en vigor ata que transcorra o prazo ao que se refire o artigo 70.2 da Lei 7/85, do 2 abril. Contra este acordo, que pon fin á vía administrativa, podrase interponer recurso contencioso-administrativo, no prazo de dous meses, contados dende ó día de publicación do pesente anuncio no Boletín Oficial da Provincia da Coruña, ante o Tribunal Superior de Xustiza de Galicia, sen perxuízo de que se poida interponer calquera outro que se estime pertinente. Noia, a 28 de febreiro de 2020. O alcalde José Santiago Freire Abeijón ORDENANZA MUNICIPAL REGULADORA DA LIMPEZA DE TERREOS E PROTECCIÓN CONTRA INCENDIOS FORESTAIS DO CONCELLO DE NOIA EXPOSICIÓN DE MOTIVOS De conformidade coa potestade regulamentaria atribuída polos artigos 4.1 da Lei 7/1985, do 2 de abril, reguladora das Bases de Réxime Local, e 6.1 da Lei 5/1997, do 22 de xullo, de Administración Local de Galicia, o Concello de Noia, por medio da presente ordenanza, propón a regulación da obriga da limpeza de terreos no solo urbano, no de núcleo rural e no urbanizable delimitado, no ámbito das súas competencias, co obxecto de conseguir as condicións axeitadas de salubridade e seguridade para previr e evitar os incendios, e protexer deles as infraestruturas e os equipamentos sociais, as zonas edificadas e as áreas forestais e naturais de valor especial. A presente ordenanza é de aplicación no marco do disposto na Lei 7/2012, do 28 de xuño, de montes de Galicia, na Lei 3/2007, do 9 de abril, de prevención e defensa contra os incendios forestais de Galicia, na Orde do 31 de xullo de 2007 pola que establecen os criterios para a xestión da biomasa vexetal e tamén na Lei 2/2016, do 10 de febreiro, do solo de Galicia. CAPÍTULO I.–DISPOSICIÓNS XERAIS Artigo 1.–Finalidade. Esta ordenanza ten natureza non fiscal e a súa finalidade é establecer as condicións para levar adiante a limpeza de terreos e a fixación das distancias para plantacións nos terreos clasificados como urbanos, de núcleo rural ou urbanizables delimitados sitos no termo municipal de Noia. Artigo 2.–Ámbito de aplicación. A presente ordenanza é de obrigado cumprimento para as persoas responsables, conforme ao definido no artigo 3, que teñan os seus terreos dentro do termo municipal de Noia. Conforme ao disposto no artigo 4.2 da Lei 5/1997, do 22 de xullo, de Administración Local de Galicia, a presente ordenanza será de aplicación en todo o non previsto pola lexislación básica. Artigo 3.–Persoas responsables. Para os efectos desta ordenanza, entenderanse como persoas responsables as persoas titulares ou, no seu caso, as titulares do dereito de aproveitamento sobre os terreos urbanos, urbanizables delimitados e de núcleo rural, así como as administracións, as entidades ou as sociedades que teñan encomendada a competencia sobre a xestión (ou cedida esta competencia en virtude dalgunha das formas previstas legalmente) das vías de comunicación e das liñas de transporte de enerxía eléctrica, sobre os tipos de solo referidos anteriormente. Artigo 4.–Definicións. Para os efectos desta ordenanza, defínense os seguintes termos: SOLO URBANO: Terreos que o plan urbanístico municipal definira e clasificara como tal en virtude do disposto no artigo 16 da Lei 2/2016, do 10 de febreiro, do solo de Galicia ou da norma que a substitúa. NÚCLEOS RURAIS: Terreos que se incluían dentro dos núcleos rurais delimitados no plan municipal, de conformidade co disposto no artigo 23 da Lei 2/2016, do 10 de febreiro, do solo de Galicia ou da norma que a substitúa. SOLO URBANIZABLE DELIMITADO: Terreos que, sen teren a condición de solo urbano, de núcleo rural nin de solo rústico, o plan urbanístico definira e clasificara como tal ao poderen ser obxecto de transformación urbanística nos termos fixados no artigo 27 da antedita Lei 2/2016, do 10 de febreiro, do solo de Galicia ou da norma que a substitúa. XESTIÓN DA MASA VEXETAL: A creación e mantemento da descontinuidade horizontal e vertical da carga de combustible, a través do control ou eliminación parcial ou total da masa vexetal por medio do emprego das técnicas máis recomendadas e coa intensidade e frecuencia para o cumprimento do obxecto previsto nesta ordenanza. Tendo en conta que os terreos sitos en solo urbano, en núcleo rural ou en urbanizable delimitado teñen unha natureza residencial, polo que os riscos para os bens e as persoas por motivos de incendios de vexetación deben minorarse drasticamente e primar a seguridade. REPOBOACIÓN FORESTAL: Introducción de especies forestais nun terreo mediante sementeira ou plantación. Pode ser forestación ou reforestación. FORESTACIÓN: Repoboación mediante sementeira ou plantación, dun terreo que era agrícola ou estaba dedicado a outros usos non forestais. REFORESTACIÓN: A reintrodución de especies forestais, por medio de sementeira ou plantación, en terreos que xa estiveron poboados forestalmente ata épocas recentes, pero que quedaron rasos por mor de cortas, incendios, vendavais, pragas, enfermidades ou outros motivos. CAPÍTULO II.–DA XESTIÓN DA MASA VEXETAL (LIMPEZA DE TERREOS) Artigo 5.–Xestión da limpeza de terreos. As persoas responsables terán a obriga de limpar os terreos incluídos en solo urbano, urbanizable delimitado ou de núcleo rural, conforme aos criterios establecidos nesta ordenanza, así como mantelos nas debidas condicións de seguridade e salubridade, para o que os deberán desinfectar e desratizar periodicamente. Artigo 6.–Criterios de limpeza de terreos.1.–Consonte ao disposto na Lei 3/2007, do 9 de abril, de prevención e defensa contra os incendios forestais de Galicia, as persoas responsables dos terreos sitos en solo urban, urbanizable delimitado ou núcleo rural deberán acometer os criterios de limpeza de terreos establecidos neste artigo para cada clase de terreo, en todo caso, antes do 30 de xuño de cada ano. Pese a isto, as parcelas deberán manterse en adecuado estado de limpeza, ornato, salubridade e seguridade ao longo de todo o ano.2.–Nos terreos clasificados como solo urbano, solo de núcleo rural e solo urbanizable delimitado, as persoas responsables deberán facer a limpeza de terreos na totalidade da parcela conforme aos seguintes criterios: a) Roza para a eliminación do estrato herbáceo e arbustivo, sempre que supoña un mínimo risco para a propagación dos incendios incontrolados de vexetación. b) Poda e rareo do estrato arbóreo de forma que se manteña unha descontinuidade horizontal entre as copas das árbores e vertical entre as copas e os estratos herbáceo e arbustivo. Este criterio non será aplicable en parques e xardíns municipais, árbores senlleiras ou aquelas que cumpran funcións ornamentais ou se atopen illadas e non supoñan un mínimo risco para a propagación de incendios incontrolados de vexetación.3.–Nos espazos previamente definidos como redes secundarias de faixas de xestión de biomasa nos plans municipais de prevención e defensa contra os incendios forestais, será obrigatorio para as persoas responsables, nos termos establecidos no artigo 21.3 da Lei 3/2007 de prevención e defensa contra os incendios forestais de Galicia, xestionar a biomasa vexetal (limpar a maleza) nunha franxa de 50 metros perimétrica ao solo urbano, de núcleo rural e urbanizable delimitado, así como arredor de edificacións, vivendas illadas e urbanizacións, depósitos de lixo, parques e instalacións industriais, sitas a menos de 400 metros do monte, de acordo cos criterios para a xestión de biomasa estipulados na Lei 3/2007 de prevención e defensa contra os incendios forestais de Galicia e na súa normativa de desenvolvemento. Ademais, nos primeiros 30 metros non se poderán atopar as especies sinaladas na disposición adicional terceira da Lei 3/2007, que se recollen no anexo I desta ordenanza. As distancias mediranse desde o límite do solo urbano ou núcleo rural, de ser o caso. As distancias no caso de edificacións, vivendas illadas ou urbanizacións mediranse desde o seu paramento. No caso de depósitos de lixo, parques e instalacións industriais, mediranse desde o límite das instalacións. No caso de cámpings, gasolineiras e industrias en que se desenvolvan actividades perigosas consonte o establecido na Lei 1/1995, do 2 de xaneiro, de protección ambiental de Galicia e na súa normativa de desenvolvemento, as distancias para as especies sinaladas na disposición adicional terceira da Lei 3/2007 serán de 50 metros desde o límite das instalacións. No caso dos cámpings, esta distancia medirase desde o peche perimétrico.4.–Tal e como establece a disposición transitoria terceira Lei 3/2007 de prevención e defensa contra os incendios forestais, mentres non se defendan as redes secundarias de faixas de xestión da biomasa nos plans municipais de prevención e defensa contra os incendios forestais, serán directamente aplicables as obrigas derivadas do disposto no artigo 21 da lei, descritas no punto 3 deste artigo. Artigo 7.–Peches arbustivos.1.–Os cerramentos de fincas poden ir extradorsados ou directamente construídos con sebes vivas ou luz, para o que se empregará calquera das especies convencionalmente usadas para estas disposicións. Estes arbustos plantaranse a unha distancia mínima de medio metro (0,50 m) do lindeiro.2.–A persoa titular da sebe ten a obriga, a súa custa e cunha periodicidade polo menos anual, de podar a sebe na súa totalidade e deixala á mesma altura que o peche da parcela, é dicir, dous metros e medio (2,5 m) medidos desde a rasante do interior da parcela. A sebe ou plantación deberá manterse sempre podada en horizontal para que non invada as vías públicas nin a parcela veciña lindeira. Artigo 8.–Competencia inspectora e verificación de cumprimento dos requisitos de limpeza e protección contra os incendios. Ata o 31 de maio de cada ano, o Concello exercerá a súa competencia inspectora e verificará que se cumpriu cos requisitos de limpeza e protección contra os incendios establecidos na presente ordenanza. Mediante o correspondente expediente, e tras a audiencia coas persoas interesadas, ordenará a execución dos labores de limpeza e conservación de terreos, coa finalidade de que estes terreos manteñan as debidas condicións, con indicación do prazo de realización e do custo aproximado dos labores. Cando a natureza dos labores así o requira, o Concello esixirá á persoa obrigada a solicitude dunha licenza acompañada da documentación correspondente. O Concello tamén actuará a instancia de calquera persoa interesada e será o encargado de verificar o estado das parcelas ás que se faga referencia ao longo de todo o ano. Artigo 9.–Execución subsidiaria. Se as persoas responsables non realizasen os traballos de limpeza de terreos nos prazos fixados polo Concello, o Concello poderaos levar adiante, logo do apercibimento previo en forma e sen prexuízo da imposición, tras a tramitación do expediente oportuno, das sancións procedentes. Os custos derivados deses traballos repercutirán, se é o caso, nas persoas responsables, e cobraranse, de ser o caso, os gastos que se lle ocasionen ao Concello a través do procedemento de prema. CAPÍTULO III.–DAS DISTANCIAS DAS PLANTACIÓNS Artigo 10.–Prohibicións e distancias das repoboacións forestais e plantacións.1. De conformidade co disposto na Lei 7/2012 de montes de Galicia, quedan prohibidas as repoboacións forestais (sementa ou plantación) nos terreos clasificados como solo urbano, urbanizable delimitado e de núcleo rural.2. No seu caso, as repoboacións forestais preexistentes antes da entrada en vigor da Lei 7/2012 de montes de Galicia deberán adecuarse para gardar, respecto das edificacións, vivendas illadas, pozos, e instalacións industriais, a distancia mínima de 15 metros cando se trate de especies frondosas (anexo II desta ordenanza), e de 30 metros no resto de especies, tal e como establece a Lei 7/2012 de montes de Galicia.3. Nos supostos de plantacións de árbores froiteiras, sebes ou árbores ornamentais, as distancias serán as fixadas na correspondente ordenanza urbanística deste concello e, de non existir, serán as fixadas polo recollido, neste extremo, no Código Civil. Artigo 11.–Licenzas e permisos para cortas.1. As cortas de masas arbóreas ou de vexetación arbustiva en terreos incluídos nos ámbito de solo urbanizable ou apto para urbanizar, solo urbano non consolidado ou solo de núcleo rural, estarán suxeitas ao réxime de licenza municipal, ao abeiro do artigo 9. J da Ordenanza reguladora de procedementos de intervención administrativa nos actos do uso do solo e subsolo no exercicio de actividades de apertura e establecementos.2. Así mesmo, segundo o establecido na disposición transitoria quinta da Lei 7/2012 de montes, o aproveitamento das masas forestais existentes no momento da entrada en vigor da Lei 7/2012 en solos urbanizables delimitados estará sometido ao réxime de autorizacións da citada lei ata o desenvolvemento urbanístico dos citados solos, momento en que precisarán da licenza municipal descrita no punto 1 deste artigo.3. Co gallo de garantir a conservación da rede viaria municipal (camiños, vías e estradas municipais), será necesario comunicar ao Concello o transporte da madeira procedente da corta que se realice nas plantacións existentes no municipio de Noia. Dita comunicación, que terá carácter obrigatorio, especificará a situación da parcela de onde se vai sacar a madeira cortada, os camiños ou vías públicas municipais por onde se leve a cabo o transporte, as características dos vehículos empregados, así como os días previstos para o dito transporte. Artigo 12.–Obrigas nas operacións de corta e saca de madeira.1. O/a madeireiro/a debe limpar os residuos da corta da madeira, de xeito que as pistas, camiños ou espazos públicos queden en todo momento no mesmo estado de limpeza e conservación que tiñan antes de levarse a cabo as operacións de corta e saca de madeira. Esta obriga de limpeza deberá cumprirse todos os días ao final da xornada.2. Así mesmo, está obrigado/a a sinalizar as vías situadas nas zonas de extracción e depósito da madeira, conforme ao establecido na normativa vixente en materia de tráfico, circulación e seguridade viaria.3. O/a madeireiro/a ou a persoa responsable da corta, deberán derrubar e repor ao seu estado anterior as ramplas abertas para facilitar o acceso ao terreo ou monte, co obxecto de que, cando chova, a auga e a terra arrastradas non inunden e causen danos nas pistas, camiños municipais ou parcelas contigua. CAPÍTULO IV.–RÉXIME SANCIONADOR Artigo 13.–Competencia. Corresponde ao Concello de Noia, a través da alcaldía ou do concelleiro no que delegue, a inspección e a sanción das infraccións, tras a instrución do correspondente expediente, das obrigas reguladas nesta ordenanza. Cando se detecten infraccións de índole penal ou de competencia doutras administracións, darase conta inmediata delas á autoridade ou ao organismo que corresponda. Artigo 14. Clasificación das infraccións. Considéranse infraccións administrativas, en relación coas materias ás que se refre esta ordenanza, os actos ou omisións que contraveñan o establecido nas normas que integran o seu contido. As infraccións clasificaranse en leves, graves e moi graves. Artigo 15.–Infraccións leves. a) Constitúen unha infracción leve as condutas constitutivas de infracción reguladas nesta ordenanza cando non deban cualificarse como graves ou moi graves. b) Non realizar as tarefas recollidas neste documento cos criterios regulados nesta ordenanza. Artigo 16.–Infraccións graves. a) Non realizar as tarefas recollidas neste documento cos criterios establecidos nesta ordenanza, unha vez notificada a súa obriga e despois de notificar a valoración do custo desas tarefas, cando exista risco inminente de incendio para as vivendas e persoas. b) Non permitir o acceso ao persoal de vixilancia para a inspección dos terreos. c) A negativa a subministrar información á autoridade municipal, funcionarios/as e axentes no cumprimento das súas funcións. d) A realización de plantacións sen gardar as distancias establecidas na presente ordenanza. e) A realización de plantacións nos lugares expresamente prohibidos na presente ordenanza. f) A reincidencia en infraccións leves. Enténdese que existe reincidencia pola comisión no termo dun ano dunha infracción leve, cando así fose declarado por resolución firme. Artigo 17.–Infraccións moi graves. a) Cando houbese grave repercusión nos recursos naturais. b) A reincidencia en infraccións graves. Enténdese que existe reincidencia pola comisión no termo dun ano dunha infracción grave, cando así fose declarado por resolución firme. c) A resistencia, coacción ou ameaza á autoridade municipal, funcionarios/as e axentes. Artigo 18.–Sancións.1) As sancións aplicables serán as seguintes: a) Por infraccións leves: multa desde 100 a 600 €. b) Por infraccións graves: multa desde 601 a 1500 €. c) Por infraccións moi graves: multa desde 1501 a 6000 €. 2) As sancións graduaranse en función dos seguintes criterios: a) Grao de intencionalidade. b) Contía do beneficio obtido. c) Natureza dos prexuízos causados. Disposición adicional Como anexo I a esta ordenanza inclúese a relación de especies non permitidas nas redes secundarias de xestión de biomasa, recollidas na disposición adicional terceira da Lei 3/2007 de prevención e defensa contra os incendios forestais; e como anexo II a relación de especies de frondosas, recollidas do anexo I da Lei 7/2012 de montes de Galicia. ANEXO I. Relación de especies non permitidas nas redes secundarias de xestión da biomasa: piñeiro do país, piñeiro silvestre, piñeiro de Monterrey, piñeiro de Oregón, mimosa, acacia negra, eucalipto, queiruga, carqueixa, xesta, carpaza, piorno, fento, silva e toxo. ANEXO II. Relación de especies de frondosas: ameneiro, pradairo, bidueiro, freixo, castiñeiro, cerdeira, carballo, cerquiño, sobreira, carballo albar, aciñeira, abeleira, faia, umeiro, loureiro, sorbeira do monte, capudre, nogueira e érbedo. Disposición transitoria As plantacións forestais e os peches arbustivos existentes á entrada en vigor da presente ordenanza que teñan unha antigüidade inferior a 5 anos que, como consecuencia da súa aplicación, se atoparan a unha distancia menor a regulada no seu artigo 7, disporán dun período máximo de dous anos para se adaptaren á citada disposición, agás que dispoñan da autorización do órgano competente da Xunta de Galicia en materia forestal. Disposición derrogatoria Quedan derrogadas todas as disposicións municipais que contraveñan o disposto na presente ordenanza. Disposición derradeira única. Entrada en vigor. A presente ordenanza entrará en vigor de acordo co establecido nos artigos 65.2 e 70.2 da Lei 7/1985, do 2 de abril, Reguladora das Bases do Réxime Local, unha vez transcorrido o prazo de quince días hábiles desde a súa publicación no Boletín Oficial da Provincia de A Coruña.